लागत बढ़ी तो पैसा नहीं, सजा देंगे
सरकार के मिशन मोड में आने के बाद अब सचिव भी काम जल्दी कराने का लक्ष्य लेकर निकल पड़े हैं। 2019 तक सारे काम पूरे कराना है। लोक निर्माण विभाग के प्रमुख सचिव प्रमाेद अग्रवाल शनिवार को उन्होंने सड़कें, हरसूद पॉलिटेक्निक कॉलेज, मेडिकल कॉलेज, जिला अस्पताल, संगीत कॉलेज भवन निर्माण का काम देखा। इस दौरान सड़कों से लेकर मेडिकल कॉलेज तक में गड़बड़ी मिली। सड़कों बेकार थी तो मेडिकल कॉलेज में खिड़की, दरवाजे कमजोर मिले। पीएस ने निर्माण कंपनी में लगे ठेकेदारों को हिदायत दी। अफसरों को मॉनिटरिंग करने के निर्देश दिए।
पीएस ने सबसे पहले पुनासा, सतवास, हनुवंतिया, सिंगाजी व आसपास की सड़कें देखीं। मशीन साथ लेकर चल रहे पीएस ने प्रत्येक सड़क के सैंपल लिए। सतवास सड़क के बनने में हो रही देरी पर नाराजगी जताई। ठेकेदार से कहा काम समय पर और गुणवत्ता के साथ पूरा नहीं हुआ तो समस्या में आ जाओगे। अफसरों से फोन पर कहा 2019 तक काम पूरा करें।
पीएस प्रमोद अग्रवाल ने मेडिकल कॉलेज पहुंचकर सरिया देख मोटाई नापी।
काम ठीक नहीं, गलत को सही बता रहे
मेडिकल कॉलेज सीमेंट, ईंट से बनने के बावजूद कई स्थानों पर खराबी नजर आई। खिड़कियों के ऊपर बीम अलग-अलग साइज और खराब होने पर उन्होंने कंपनी के अफसरों को हिदायत दी। यहां अफसर पीएस के प्रश्नों का सीधा जवाब नहीं देकर अपने खराब काम को बेहतर बताने का प्रयास कर रहे थे। पीएस ने अफसरों से कहा कि एक तो आपका काम ठीक नहीं हो रहा, मैं बता रहा हूं तो गलत काे सही बताने का प्रयास कर रहे हो। उन्होंने पीआईयू के कार्यपालन यंत्री शैलेंद्र जैन से कहा कि भवन की मॉनिटरिंग करो।
6 सैंपल लेकर गए पीएस
पीएस अग्रवाल अपने साथ 6 सड़कों के सैंपल लेकर गए। इनमें से 5 लोक निर्माण विभाग और एक सड़क एमपीआरडीसी बनवा रही है। उन्होंने जाते-जाते अफसरों को लगातार मॉनिटरिंग करने की हिदायत दी। शाम करीब 5.30 बजे वे इंदौर चले गए।
सड़क और निर्माणाधीन भवन देखे हैं। खराबियां दूर करने को कहा है। सड़कों के सैंपल लिए हैं। जांच के बाद आगे की कार्रवाई होगी। कई स्थानों पर सड़कें कमजोर हैं। - प्रमोद अग्रवाल, प्रमुख सचिव लोक निर्माण विभाग
निरीक्षण किया, सैंपल लिए
टाइल्स खराब मिले तो सभी उखड़वा दूंगा
शहर में निरीक्षण की शुरूआत संगीत कॉलेज से की। 20 मिनट तक दीवारें और अन्य स्थान देखे। इसके बाद मेडिकल कॉलेज गए। यहां उन्होंने करीब 1 घंटे में मुख्य भवन से लेकर हॉस्टल, कमरे, टायलेट, फर्श सबकुछ देखा। हर स्थान पर कमी बताई। कॉलेज में फर्श पर ग्रेनाइट कराने पर आश्चर्य व्यक्त किया। कहा इसे फर्श पर कोई लगाता है? निर्माण कंपनी के इंजीनियर को हिदायत दी कि प्रोजेक्ट की लागत बढ़ी तो पैसा नहीं, सजा के लिए तैयार रहें। उन्होंने कहा फर्श पर टाइल्स लगा दिए हैं। कमरे बंद नहीं किए। ऐसे में यह खराब हो जाएंगे। पीएस ने जिला अस्पताल के निर्माणाधीन भवन का भी निरीक्षण किया।
सीमेंट-कांक्रीट शोल्डर पर निलंबित हुए थे ईई
जूनी इंदौर लाइन सड़क के शोल्डर सीमेंट-कांक्रीट से बनाने पर ही तत्कालीन कार्यपालन यंत्री विजय सिंह पवार को निलंबित किया था। निलंबन आदेश में बगैर स्वीकृति के शोल्डर ब्लाॅक लगाने के स्थान पर सीमेंट-कांक्रीट से बनाने को कारण बताया था।
सड़कें भी देखीं
पीएस ने शहर में बन रही सड़कें भी देखी। उन्होंने इंदौर रोड पर जाते हुए सड़क की ऊपरी परत उखड़ी देखी तो गाड़ी रुकवाई। सड़क को देखकर खराब बताया। इसके बाद वे बायपास जूनी इंदौर लाइन गए। यहां सीमेंट-कांक्रीट के शोल्डर पर आपत्ति ली। पीएस धरमकांटा तक गए। यहां उन्होंने सड़क को सैंपल लेने को कहा।
hin_Deva hin_Deva hin_Deva bho_Deva hin_Deva hin_Deva hne_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva